Document ID: 32011R0144

REGULAMENTUL (UE) NR. 144/2011 AL COMISIEI
din 17 februarie 2011
de modificare a Regulamentului (UE) nr. 206/2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 alineatul (1) primul paragraf și articolul 9 alineatul (2) litera (b),
având în vedere Directiva 2004/68/CE a Consiliului din 26 aprilie 2004 de stabilire a normelor de sănătate animală privind importul și tranzitul, în Comunitate, al anumitor ungulate vii, de modificare a Directivelor 90/426/CEE și 92/65/CEE și de abrogare a Directivei 72/462/CEE (2), în special articolul 6 alineatul (1) primul paragraf și articolul 7 litera (e),
întrucât:
(1)
Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (3) se aplică comerțului cu bovine din interiorul Uniunii. Aceasta prevede ca bovinele destinate reproducției și producției să provină dintr-un efectiv oficial indemn de leucoza enzootică bovină și, în cazul animalelor în vârstă de mai mult de doisprezece luni, să fi reacționat negativ la un test individual efectuat în decursul celor 30 de zile premergătoare ieșirii lor din efectivul de origine, conform dispozițiilor anexei D.
(2)
Directiva 64/432/CEE stabilește, de asemenea, testele de diagnosticare care urmează a fi folosite pentru bruceloză precum și obligațiile de certificare pentru comerțul cu bovine destinate reproducției și rentei din interiorul Uniunii. În plus, directiva respectivă, modificată prin Decizia 2008/984/CE a Comisiei (4), include în prezent testul de evaluare a fluorescenței în lumină polarizată ca test de diagnosticare standard.
(3)
Directiva 2004/68/CE stabilește cerințele de sănătate animală privind importul și tranzitul, în Uniune, al ungulatelor vii. Cerințele respective includ cerințe de sănătate animală specifice pentru ungulatele vii, care trebuie să se bazeze pe normele stabilite de legislația Uniunii pentru bolile pe care animalele respective sunt susceptibile de a le contracta.
(4)
Directiva 2004/68/CE prevede, de asemenea, că se pot stabili condiții specifice pentru țările terțe pentru care echivalența a fost recunoscută în mod oficial de către Uniune, pe baza garanțiilor sanitare oficiale furnizate de către țara terță în cauză.
(5)
Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (5) stabilește cerințele de certificare sanitar-veterinară pentru introducerea în Uniune a anumitor transporturi de animale vii sau de carne proaspătă. Anexele I și II la acesta stabilesc lista țărilor terțe, a teritoriilor sau a părților acestora din care transporturile respective de animale și de carne pot fi introduse în Uniune.
(6)
În plus, anexa I la Regulamentul (UE) nr. 206/2010 stabilește condițiile specifice de introducere în Uniune a animalelor domestice din specia bovine destinate reproducerii și rentei, însoțite de un model de certificat veterinar pentru animalele respective, inclusiv pentru speciile Bubalus și Bison și hibrizii acestora (BOV-X).
(7)
Condiția specială „IVb” din anexa I la Regulamentul (UE) nr. 206/2010 se referă la „teritoriu cu exploatații autorizate, recunoscut oficial ca indemn de leucoză enzootică bovină (LEB) în scopul exportului către Uniune de animale vii certificate în conformitate cu modelul de certificat BOV-X.” Condiția specială respectivă ar trebui să fie modificată pentru a ține seama de prevederile Directivei 64/432/CEE cu privire la efectivele indemne în mod oficial de leucoza enzootică bovină.
(8)
Prin urmare, condiția specifică IVb stabilită în partea 1 din anexa I la Regulamentul (UE) nr. 206/2010 și modelul de certificat veterinar (BOV-X) stabilit în partea 2 din anexa respectivă ar trebui modificate în consecință.
(9)
În plus, partea 6 din anexa I la Regulamentul (UE) nr. 206/2010 ar trebui să fie modificată pentru a ține seama de testul de diagnosticare prin evaluarea fluorescenței în lumină polarizată prevăzut în Directiva 64/432/CEE.
(10)
Regulamentul (UE) nr. 206/2010 prevede, de asemenea, obligația pentru carnea proaspătă introdusă în Uniune de a îndeplini cerințele stabilite în certificatul sanitar-veterinar adecvat tipului de carne respectiv, în conformitate cu modelele prezentate în partea 2 din anexa II, luând în considerare toate condițiile specifice sau garanțiile suplimentare necesare pentru carnea în cauză.
(11)
Botswana a solicitat autorizația de a exporta către Uniune carne de vită dezosată și maturată din zona de control sanitar-veterinar 4a de pe teritoriul identificat ca BW-4 în coloana 2 a tabelului din partea 1 a anexei II la Regulamentul (UE) nr. 206/2010.
(12)
Cerințele impuse importurilor în Uniune de carne din țări terțe depind de starea de sănătate a animalelor din țara, teritoriul sau porțiunea de teritoriu exportatoare. Organizația Mondială pentru Sănătatea Animalelor (OIE) stabilește statutul privind febra aftoasă (FMD) al țărilor sale membre iar în mai 2010 aceasta a recunoscut zona în cauză ca fiind o zonă indemnă de febră aftoasă în care nu se practică vaccinarea. Botswana a constituit o zonă de supraveghere intensivă de 10 km pentru a separa zona indemnă de boală de alte părți ale țării în cauză.
(13)
Astfel, Botswana ar trebui să fie autorizată să introducă în Uniune carne de vită dezosată și maturată din zona indemnă de boală. Prin urmare, coloana 4 a tabelului din partea 1 a anexei II la Regulamentul (UE) nr. 206/2010 ar trebui să se refere la modelul de certificat veterinar BOV. Prin urmare, partea 1 din anexa II la regulamentul menționat ar trebui modificată în consecință.
(14)
Prin urmare, anexele I și II la Regulamentul (UE) nr. 206/2010 ar trebui modificate în consecință.
(15)
Este necesar să se prevadă o perioadă tranzitorie, astfel încât statele membre și industria să aibă suficient timp să ia măsurile necesare pentru a se conforma cerințelor prevăzute în Regulamentul (UE) nr. 206/2010, astfel cum este modificat prin prezentul regulament, fără nicio perturbare a schimburilor comerciale.
(16)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexele I și II la Regulamentul (UE) nr. 206/2010 se modifică în conformitate cu anexa la prezentul regulament.
Articolul 2
Pentru o perioadă tranzitorie, transporturile de animale domestice din specia bovine destinate reproducției și/sau producției după import, însoțite de un certificat veterinar în conformitate cu modelul BOV-X, conform prevederilor din partea 2 a anexei I la Regulamentul (UE) nr. 206/2010, înainte de modificările introduse de articolul 1 din prezentul regulament, pot continua să fie introduse în Uniune până la 31 mai 2011.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 februarie 2011.

Labels: 17
5
0
3
6